CELEX: 32022D0985
Language: ga
Date: 2022-06-22 00:00:00
Title: Cinneadh Cur Chun Feidhme (AE) 2022/985 ón gCoimisiún an 22 Meitheamh 2022 maidir leis an gcoibhéis idir an creat rialála i ndáil le contrapháirtithe lárnacha in Iosrael agus ceanglais Rialachán (AE) Uimh. 648/2012 ó Pharlaimint na hEorpa agus ón gComhairle (Téacs atá ábhartha maidir le LEE)

24.6.2022   
               
               
                  GA
               
               
                  Iris Oifigiúil an Aontais Eorpaigh
               
               
                  L 167/108
               
            
         CINNEADH CUR CHUN FEIDHME (AE) 2022/985 ÓN gCOIMISIÚN
         an 22 Meitheamh 2022
         maidir leis an gcoibhéis idir an creat rialála i ndáil le contrapháirtithe lárnacha in Iosrael agus ceanglais Rialachán (AE) Uimh. 648/2012 ó Pharlaimint na hEorpa agus ón gComhairle
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 648/2012 ó Pharlaimint na hEorpa agus ón gComhairle an 4 Iúil 2012 maidir le díorthaigh thar an gcuntar, contrapháirtithe lárnacha agus stórtha trádála (1), agus go háirithe Airteagal 25(6) de,
         De bharr an mhéid seo a leanas:
         
                     (1)
                  
                  
                     An nós imeachta maidir le haitheantas a thabhairt do chontrapháirtithe lárnacha (“CPLanna”) atá bunaithe i dtríú tíortha a leagtar amach in Airteagal 25 de Rialachán (AE) Uimh. 648/2012, is é is aidhm dó, i gcás CPLanna atá bunaithe agus údaraithe i dtríú tíortha a bhfuil a gcaighdeáin rialála coibhéiseach leo sin a leagtar síos sa Rialachán sin, a cheadú dóibh seirbhísí imréitigh a sholáthar do chomhaltaí imréitigh nó d’ionaid trádála atá bunaithe san Aontas. Dá bhrí sin, leis an nós imeachta sin maidir le haitheantas a thabhairt agus leis an gcinneadh coibhéise dá bhforáiltear ann, rannchuidítear le haidhm uileghabhálach Rialachán (AE) Uimh. 648/2012 a bhaint amach i ndáil leis an riosca sistéamach a laghdú, tríd an úsáid a bhaintear as CPLanna sábháilte fónta a leathnú chun conarthaí díorthach thar an gcuntar a imréiteach, lena n-áirítear i gcásanna ina bhfuil na CPLanna sin bunaithe agus údaraithe i dtríú tír.
                  
               
                     (2)
                  
                  
                     Chun go measfaí córas dlí tríú tír a bheith coibhéiseach le córas dlí an Aontais i leith CPLanna, ba cheart toradh substainteach na socruithe dlíthiúla agus maoirseachta is infheidhme a bheith coibhéiseach le ceanglais an Aontais i leith na gcuspóirí rialála a bhaintear amach leis na socruithe sin. Dá bhrí sin, is é is aidhm don mheasúnú coibhéise sin a fhíorú an áirithítear le socruithe dlíthiúla agus maoirseachta an tríú tír lena mbaineann nach ndéanfaidh na CPLanna atá bunaithe agus údaraithe sa tríú tír sin comhaltaí imréitigh agus ionaid trádála atá bunaithe san Aontas a fhágáil neamhchosanta ar leibhéal riosca is airde ná an leibhéal a bhféadfadh na CPLanna atá údaraithe san Aontas na comhaltaí imréitigh agus na hionaid trádála a fhágáil neamhchosanta air agus, dá bhrí sin, nach mbaineann leibhéil riosca shistéamaigh leo nach bhfuil aon ghlacadh leo san Aontas.
                  
               
                     (3)
                  
                  
                     An measúnú ar cé acu atá nó nach bhfuil socruithe dlíthiúla agus maoirseachta Iosrael coibhéiseach le socruithe an Aontais, ba cheart é a bhunú ní hamháin ar anailís chomparáideach ar na ceanglais atá ceangailteach ó thaobh dlí agus a bhfuil feidhm acu maidir le CPLanna in Iosrael, ach ar mheasúnú ar thoradh na gceanglas sin freisin. Ba cheart don Choimisiún measúnú a dhéanamh ar leordhóthanacht na gceanglas sin chun maolú a dhéanamh ar na rioscaí a bhféadfadh comhaltaí imréitigh agus ionaid trádála atá bunaithe san Aontas a bheith neamhchosanta orthu, agus aird á tabhairt ar mhéid an mhargaidh airgeadais ina bhfeidhmíonn CPLanna in Iosrael. Chun toradh maolaithe riosca atá coibhéiseach a bhaint amach, tá gá le ceanglais maidir le maolú riosca atá níos déine le haghaidh CPLanna a dhéanann a gcuid gníomhaíochtaí i margaí airgeadais níos mó ar airde an leibhéal riosca a bhaineann leo ná mar atá sé i gcás CPLanna a dhéanann a gcuid gníomhaíochtaí i margaí airgeadais níos lú ar ísle an leibhéal riosca a bhaineann leo.
                  
               
                     (4)
                  
                  
                     In Airteagal 25(6), pointí (a), (b) agus (c), de Rialachán (AE) Uimh. 648/2012, leagtar síos trí choinníoll is gá a chomhlíonadh chun a chinneadh go bhfuil socruithe dlíthiúla agus maoirseachta tríú tír maidir le CPLanna atá údaraithe inti coibhéiseach leis na socruithe a leagtar síos sa Rialachán sin.
                  
               
                     (5)
                  
                  
                     I gcomhréir le hAirteagal 25(6), pointe (a), ní mór do CPLanna atá údaraithe i dtríú tír ceanglais a chomhlíonadh atá ceangailteach ó thaobh dlí agus atá coibhéiseach leis na ceanglais a leagtar síos i dTeideal IV den Rialachán sin.
                  
               
                     (6)
                  
                  
                     Is é atá sna ceanglais atá ceangailteach ó thaobh dlí agus a bhfuil feidhm acu maidir le CPLanna atá údaraithe in Iosrael Securities Law 5728-1968 (2) (“SL”), go háirithe Ranna 50A, 50B, 50B19 agus 50C, de. Leis an Securities Law, cuirtear i bhfeidhm Roinn 10 den Payment Systems Law 5768-2008 (3) (“PSL”), lena gcinntear na critéir le haghaidh Israel Securities Authority (“ISA”) chun maoirseacht a dhéanamh ar na tithe imréitigh atá bunaithe in Iosrael (tithe imréitigh cobhsaí agus éifeachtúla a áirithiú). Forlíontar an creat dlíthiúil sin leis an tacar treoracha a thug ISA do CPLanna atá bunaithe in Iosrael. Le SL, PSL agus treoracha ISA, áirithítear go cuirfear chun feidhme go hiomlán na caighdeáin idirnáisiúnta a leagtar amach faoi na Prionsabail le haghaidh bhonneagair an mhargaidh airgeadais (“PFMInna”) a d’eisigh an Coiste ar Chórais Íocaíochta agus Socraíochta (“CPMI”) agus an Eagraíocht Idirnáisiúnta um Choimisiúin Urrús (4) i mí Aibreáin 2012.
                  
               
                     (7)
                  
                  
                     Ní mór do CPLanna atá bunaithe in Iosrael a bheith údaraithe ag Aire Airgeadais Iosrael tar éis dul i gcomhairle le ISA agus tar éis do Choiste Airgeadais Knesset iad a fhormheas. Chun seirbhísí imréitigh a sholáthar, ceanglaítear ar CPLanna na forálacha sonracha a leagtar síos in SL a chomhlíonadh agus rialacha agus nósanna imeachta inmheánacha a bheith i bhfeidhm acu lena n-áirithítear go háirithe go gcomhlíonfar caighdeáin ábhartha uile na bprionsabal le haghaidh bhonneagair an mhargaidh airgeadais. Go háirithe, ní mór do CPLanna atá bunaithe in Iosrael oibriú go sábháilte agus go héifeachtach agus na rioscaí a bhaineann lena ngnó agus lena n-oibríochtaí a bhainistiú go stuama. De réir mar a threoraigh ISA an 15 Nollaig 2015 i dtreoir do CPLanna atá údaraithe in Iosrael, ceanglaítear ar CPLanna freisin a ndóthain acmhainní airgeadais, daonna, bainistithe rioscaí, teicneolaíochta faisnéise, córas agus bonneagair a bheith acu chun a bhfeidhm mar CPL a chomhlíonadh. Ina theannta sin, tá gach CPL atá údaraithe in Iosrael freagrach as a rialacha inmheánacha a fhoirmliú seachas i gcás athrú ar na rialacha ballraíochta lena gceanglaítear formheas foirmiúil ISA de bhun Roinn 50B(a)(1) de SL. D’ainneoin na forála sin, féadfaidh ISA, faoi Roinn 50C(b) de SL, athruithe a ordú ar rialacha CPL atá údaraithe in Iosrael mura bhfuil na rialacha sin i gcomhréir le creat dlíthiúil Iosrael maidir le CPLanna agus mura bhfuil siad i gcomhréir leis na prionsabail le haghaidh bhonneagair an mhargaidh airgeadais.
                  
               
                     (8)
                  
                  
                     Tá margadh airgeadais Iosrael i bhfad níos lú ná margadh airgeadais an Aontais. Go háirithe, ó bhí 2015 ann, ba lú ná 1 % de luach iomlán na n-idirbheart díorthach a imréitíodh san Aontas luach iomlán na n-idirbheart díorthach a imréitíodh in Iosrael. Dá bhrí sin, an rannpháirtíocht in CPLanna atá údaraithe in Iosrael, is rud é sin lena bhfágtar comhaltaí imréitigh agus ionaid trádála atá bunaithe san Aontas neamhchosanta ar rioscaí atá i bhfad níos ísle ná na rioscaí a bhaineann lena rannpháirtíocht in CPLanna atá údaraithe san Aontas.
                  
               
                     (9)
                  
                  
                     Is é conclúid an Choimisiúin go n-áirithítear le socruithe dlíthiúla agus maoirseachta Iosrael go gcomhlíonfaidh CPLanna atá údaraithe in Iosrael ceanglais atá ceangailteach ó thaobh dlí agus atá coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012.
                  
               
                     (10)
                  
                  
                     Le hAirteagal 25(6), pointe (b), de Rialachán (AE) Uimh. 648/2012, ceanglaítear go ndéantar foráil sna socruithe dlíthiúla agus maoirseachta i leith CPLanna atá údaraithe i dtríú tír maidir le maoirseacht agus forfheidhmiú éifeachtach i ndáil le CPLanna ar bhonn leanúnach.
                  
               
                     (11)
                  
                  
                     De bhun Roinn 50C de SL, cumhachtaítear ISA chun maoirseacht a dhéanamh ar oibríochtaí CPLanna atá údaraithe in Iosrael. Tá sé d’aidhm ag an maoirseacht a dhéanann ISA cobhsaíocht agus éifeachtúlacht na gcontrapháirtithe lárnacha a áirithiú agus rialú a dhéanamh ar chomhlíontacht na CPLanna Iosraelacha lena n-oibleagáidí. Ina theannta sin, leis na forálacha i Roinn 10 de PSL, Ranna 56A agus 50C(d) de SL, forlíontar an tsraith cumhachtaí a deonaíodh do ISA lena bhféadfaidh sé iniúchadh a dhéanamh ar CPL, cigireachtaí ar an láthair a dhéanamh, agus doiciméid a éileamh lena gcruthaítear cur chun feidhme leormhaith na gceanglas atá ceangailteach ó thaobh dlí maidir le CPLanna atá údaraithe in Iosrael. Féadfaidh ISA rialacha inmheánacha a fhorchur ar na CPLanna bunaithe i gcás ina bhfuil amhras ann go ndearnadh sárú mar a leagtar síos i Roinn 50C(b) de SL.
                  
               
                     (12)
                  
                  
                     Is é conclúid an Choimisiúin go bhforáiltear leis na socruithe dlíthiúla agus maoirseachta i leith CPLanna atá údaraithe in Iosrael maidir le maoirseacht agus forfheidhmiú éifeachtach ar bhonn leanúnach.
                  
               
                     (13)
                  
                  
                     I gcomhréir le hAirteagal 25(6), pointe (c), de Rialachán (AE) Uimh. 648/2012, ní mór foráil a dhéanamh i gcreat dlíthiúil tríú tír maidir le córas coibhéiseach éifeachtach chun aitheantas a thabhairt do CPLanna atá údaruithe faoi chórais dlí tríú tír (“CPLanna tríú tír”).
                  
               
                     (14)
                  
                  
                     Ní mór do CPLanna nach bhfuil bunaithe in Iosrael ar mian leo díorthaigh a imréiteach in Iosrael iarratas a dhéanamh ar cheadúnas chuig Cathaoirleach ISA agus formheas a fháil ó Aire Airgeadais Iosrael. De bhun Roinn 50A(a8) de SL, má mheasann Cathaoirleach ISA gur féidir le ISA oibriú i gcomhar le húdarás inniúil na gcontrapháirtithe lárnacha nach bhfuil bunaithe in Iosrael, go bhfuil na ceanglais dhlíthiúla maidir leis an gcontrapháirtí lárnach sin coibhéiseach le creat Iosrael agus nach ndéanfaí dochar do leas infheisteoirí in Iosrael dá dtabharfaí ceadúnas don chontrapháirtí lárnach sin, féadfaidh ISA a chinneadh an contrapháirtí lárnach sin a dhíolmhú ó fhorálacha rialála chreat dlíthiúil Iosrael maidir le CPLanna. Faoi na coinníollacha sin, is féidir aitheantas a thabhairt do CPL nach bhfuil bunaithe in Iosrael.
                  
               
                     (15)
                  
                  
                     Is é conclúid an Choimisiúin go ndéantar foráil le creat dlíthiúil Iosrael maidir le córas coibhéiseach éifeachtach chun aitheantas a thabhairt do CPLanna tríú tír.
                  
               
                     (16)
                  
                  
                     Measann an Coimisiún, dá bhrí sin, go bhfuil socruithe dlíthiúla agus maoirseachta Iosrael a bhfuil feidhm acu maidir le CPLanna i gcomhréir leis na coinníollacha a leagtar síos in Airteagal 25(6) de Rialachán (AE) Uimh. 648/2012. Ba cheart a mheas dá réir sin go bhfuil na socruithe dlíthiúla agus maoirseachta sin coibhéiseach leis na ceanglais a leagtar síos i Rialachán (AE) Uimh. 648/2012.
                  
               
                     (17)
                  
                  
                     Tá an Cinneadh seo bunaithe ar na ceanglais atá ceangailteach ó thaobh dlí agus a bhfuil feidhm acu maidir le CPLanna in Iosrael tráth a ghlacfar an Cinneadh seo. Leanfaidh an Coimisiún agus an tÚdarás Eorpach um Urrúis agus Margaí d’fhaireachán a dhéanamh ar éabhlóid an chreata dhlíthiúil agus maoirseachta a bhfuil feidhm aige maidir le CPLanna in Iosrael agus ar chomhlíonadh na gcoinníollacha is bonn do ghlacadh an Chinnidh seo.
                  
               
                     (18)
                  
                  
                     Féadfaidh an Coimisiún cinneadh a dhéanamh an Cinneadh seo a leasú nó a aisghairm tráth ar bith, go háirithe i gcás ina ndéanann forbairtí rialála agus maoirseachta in Iosrael difear do na coinníollacha is bonn do ghlacadh an Chinnidh seo.
                  
               
                     (19)
                  
                  
                     Tá na bearta dá bhforáiltear sa Chinneadh seo i gcomhréir le tuairim an Choiste Eorpaigh um Urrúis,
                  
               TAR ÉIS AN CINNEADH SEO A GHLACADH:
         
            Airteagal 1
            Chun críocha Airteagal 25(6) de Rialachán (AE) Uimh. 648/2012, socruithe dlíthiúla agus maoirseachta Iosrael a bhfuil feidhm acu maidir le contrapháirtithe lárnacha a leagtar síos in Securities Law 5728-1968, in Payment Systems Law 5768-2008 agus a fhorlíontar le treoracha Údarás Urrús Iosrael do chontrapháirtithe lárnacha in Iosrael, measfar iad a bheith coibhéiseach leis na ceanglais a leagtar síos i Rialachán (AE) Uimh. 648/2012.
         
         
            Airteagal 2
            Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
         
         
            Arna dhéanamh sa Bhruiséil, 22 Meitheamh 2022.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 201, 27.7.2012, lch. 1.
         
            (2)  Securities Law 5728-1968
         
            (3)  Payment Systems Law 5768-2008
         
            (4)  An Coiste ar Chórais Íocaíochta agus Socraíochta/Coiste Teicniúil na hEagraíochta Idirnáisiúnta um Choimisiúin Urrús, Prionsabail le haghaidh bhonneagair an mhargaidh airgeadais, mí Aibreáin 2012, Páipéir CPMI Uimh. 101.